
PËR SASITË E TREGTUESHME TË MATERIALIT MBJELLËS DHE SHUMËZUES BIMOR, VARIETETI I TË CILIT ËSHTË NË PROCES REGJISTRIMI NË KATALOGUN KOMBËTAR, SI DHE PËR FORMËN DHE PËRMBAJTJEN E KËRKESËS PËR AUTORIZIMIN E IMPORTIT TË MATERIALIT MBJELLËS DHE SHUMËZUES BIMOR TË CERTIFIKUAR JO PËRFUNDIMISHT OSE NË PROCES REGJISTRIMI NË KATALOGUN KOMBËTAR

Në mbështetje të nenit 102 pika 4 të Kushtetutës, pikës 3 të nenit 6, pikës 4 të nenit 10 dhe pikës 4 të nenit 26 të ligjit nr. 10 416, datë 7.4.2011 “Për materialin mbjellës dhe shumëzues bimor”, me propozim të Drejtorisë së Përgjithshme të Politikave Bujqësore dhe Entit Shtetëror të Farave dhe Fidanëve, 

UDHËZOJ:

I. Rregullat që përcaktohen  
1. Në këtë udhëzim përcaktohen:
1.1 Sasitë e tregtueshme të materialit mbjellës dhe shumëzues bimor, varieteti i të cilit është në proces regjistrimi në Katalogun Kombëtar (KK), si dhe për formën dhe përmbajtjen e kërkesës për autorizimin e importit të materialit mbjellës dhe shumëzues bimor të certifikuar jo përfundimisht ose në proces regjistrimi në KK.

1.2 Sasitë maksimale të mostrave të materialit mbjellës dhe shumëzues bimor për speciet e bimëve, të destinuara për:
- testim varietor dhe për kontrolle zyrtare mbikëqyrëse;
- qëllime shkencore për punë seleksionuese varietore dhe për ruajtjen e materialit gjenetik.
II. Rregullat për lejimin e tregtimit të materialit mbjellës dhe shumëzues bimor të një varieteti që është në proces pranimi për regjistrim në KK
1. Për tregtimin e materialit mbjellës dhe shumëzues bimor të një varieteti, i cili është në proces pranimi për regjistrim në KK, subjekti duhet të paraqesë kërkesë pranë Entit Shtetëror të Farave dhe Fidanëve (ESHFF) sipas modelit të pasqyruar në aneksin 2, bashkëlidhur këtij udhëzimi. 
2. Lejimi i tregtimit të materialit mbjellës dhe shumëzues bimor, varieteti i të cilit është në proces regjistrimi në KK, bëhet vetëm për ato specie të cilat ndodhen në tabelën e aneksit 1 bashkëlidhur këtij udhëzimi.
3. Subjekti i interesuar duhet të shoqërojë kërkesën e tij me dokumentacionin i cili provon vlerën për kultivimin dhe përdorimin e varieteteve në momentin e dorëzimit të mostrave për ekzaminim të varietetit, si dhe me dokumentacionin i cili duhet të përmbajë edhe të dhënat e mëposhtme:
- specien;
- varietetin;
- përshkrimin agrobiologjik të varietetit;
- kërkesat e varietetit për kushtet klimatike dhe tokësore.
4. Subjekti i cili paraqet kërkesën, si dhe materiali mbjellës dhe shumëzues bimor mbi të cilin paraqitet kërkesa, duhet të plotësojnë të gjitha kërkesat e tjera për tregtim të përcaktuar në ligjin nr. 10 416, datë 7.4.2011 “Për materialin mbjellës dhe shumëzues bimor”.
5. Afati maksimal i lejimit të tregtimit të materialit mbjellës dhe shumëzues të një varieteti që është në proces pranimi për regjistrim në KK është 3 (tre) vjet.
6. Subjekti të cilit i lejohet të tregtojë materialin në proces regjistrimi në KK, duhet ta identifikojë në mënyrë të dukshme dhe të qartë këtë material, pranë çdo vendi të tregtimit të tij, me shënimin “varietet në proces regjistrimi në KK”.
III. Rregullat për autorizimin e veçantë për importin e materialit mbjellës dhe shumëzues bimor të certifikuar jo përfundimisht ose të një varieteti që është në proces pranimi për regjistrim në KK
1. Për importin e materialit mbjellës dhe shumëzues bimor të certifikuar jo përfundimisht dhe/ose të një varieteti i cili është në proces pranimi për regjistrim në KK, subjekti duhet të paraqesë një kërkesë për autorizim të veçantë pranë ESHFF-së, sipas modelit të pasqyruar në aneksin nr.3, bashkëngjitur këtij udhëzimi. 
IV. Sasia e materialit mbjellës dhe shumëzues bimor që nuk konsiderohen produkt për tregtim
1. Sasia maksimale e materialit mbjellës dhe shumëzues bimor të varieteteve të bimëve bujqësore që konsiderohet mostër për kontrolle zyrtare mbikëqyrëse, për qëllime shkencore, për punë seleksionuese varietore dhe për ruajtjen e materialit gjenetik është dhënë në tabelën e aneksit 1 të këtij udhëzimi. 
2. Mostra të këtij materiali (farë) duhet të shënohen në mënyrë të qartë që është një material i një varieteti të destinuar për qëllim kontrolli zyrtar mbikëqyrës, për qëllime shkencore, për punë seleksionuese varietore dhe për ruajtjen e materialit gjenetik.
3. Dokumentacioni që shoqëron mostrat e materialit mbjellës bimor, krahas destinacionit për qëllimin e përdorimit, të përmbajë dhe të dhënat e mëposhtme: 
-  specien;
-  varietetin;
-  sasinë e materialit mbjellës;
-  kategorinë (sipas rastit të destinacionit).
V. Dispozita të fundit
1. Për zbatimin e këtij udhëzimi ngarkohen Enti Shtetëror i Farave dhe Fidanëve, si dhe Autoriteti Kombëtar i Ushqimit.
Ky udhëzim hyn në fuqi me botimin në Fletoren Zyrtare.

